**Татар телендә урта гомуми белем бирү мәктәбенең**

**8 нче сыйныфында укучы татар балалары өчен**

**татар теленнән үткәрелә торган район олимпиадасы биремнәре**

**(2016/2017 нче уку елы)**

**максималь балл - 70**

**үткәрү вакыты- 180 минут**

**I. Тестлардан берәр дөрес җавапны билгеләгез.**

1. Кече тел (увуляр) тартыкларның барысы да күрсәтелгән рәтне билгеләгез. ***(2 балл)***

а) [къ], [гъ];

ә) [х], [ң];

б) [къ], [гъ], [х], [ң];

в) [къ], [гъ], [х], [ң], [һ];

2. Борын ассимиляциясе чагылыш тапмаган сүзне билгеләгез. ***(2 балл)***

а) моңнар;

ә) урамнан;

б) урманнар;

в) төтенне.

3. Сүз басымы соңгы иҗеккә төшкән рәтне билгеләгез. ***(2 балл)***

а) көнозын;

ә) ашыгып;

б) ашыкканмын;

в) ир-ат.

4. Инглиз алынмалары кулланылган рәтне билгеләгез. ***(2 балл)***

а) автор, гимн, химия, вирус;

ә) газета, фонтан, макарон, опера;

б) пенал, циркуль, эшләпә, мунчала;

в) бокс, хоккей, финиш, парк.

5. Күчерелмә мәгънәле сүзне билгеләгез. ***(2 балл)***

а) каты таш;

ә) бәрхет тукыма;

б) ак бәхет;

в) сусыл үлән.

6. Сүзгә кушымчалар дөрес ялганмаган рәтне билгеләгез. ***(2 балл)***

а) повестьта;

ә) повестенда;

б) повестында;

в) повестька.

7. Рәвеш ясагыч кушымчалардан гына торган рәтне билгеләгез. ***(2 балл)***

а) -ын/-ен, -лай/-ләй, -ча/-чә;

ә) -чы/-че, -ыч/-еч, -кыч/-кеч;

б) -әс/-әч, -чан/-чән, -чыл/-чел;

в) -ар/-әр, -ай/-әй, -а/-ә.

8. Сыйфат фигыль кулланылган җөмләне билгеләгез. ***(2 балл)***

а) Татарлар элек-электән хезмәт сөючән халык булган.

ә) Кечкенә чакта ясаган рәсемем хәзер дә саклана.

б) Бу бизәкләр төсле җепләр белән чигелгән.

в) Укытучы яңа теманы аңлатырга өлгерде.

9. Мәкальдәге калын хәрефләр белән бирелгән сүзләрнең кайсы сүз төркеменә караганлыгы дөрес күрсәтелгән рәтне билгеләгез. ***(2 балл)***

***Эшләмәсәң*** *яз көне, ни* ***ашарсың*** *кыш көне.*

а) икесе дә шарт фигыль;

ә) икесе дә хикәя фигыль;

б) беренчесе шарт фигыль, икенчесе хикәя фигыль;

в) беренчесе шарт фигыль, икенчесе боерык фигыль.

10. Сүзтезмәнең төре дөрес күрсәтелгән рәтне билгеләгез. ***(2 балл)***

*Юкка тырышу –*

а) рәвешле фигыль сүзтезмә;

ә) хәбәрлек сүзле фигыль сүзтезмә;

б) рәвешле исем сүзтезмә;

в) фигыльле рәвеш сүзтезмә.

11. Калын хәрефләр белән бирелгән җөмлә кисәгенең төрен билгеләгез. ***(2 балл)***

*Кайтып җитсәм, бер* ***туйганчы*** *елыйм сиңа ятып, яшел чирәмем!* (С. Сөләйманова)

а) вакыт хәле;

ә) рәвеш хәле;

б) күләм хәле;

в) хәбәр.

12. Калын хәрефләр белән бирелгән сүзләрнең нинди җөмлә кисәге икәнлеге дөрес күрсәтелгән рәтне билгеләгез. ***(2 балл)***

*Ә учакта бөтен* ***пирожныйларыңнан****,* ***морожныйларыңнан*** *да тәмлерәк булып* ***бәрәңге*** *пешә.* (Л.Ихсанова)

а) кыек тәмамлык, кыек тәмамлык, ия;

ә) кыек тәмамлык, кыек тәмамлык, туры тәмамлык;

б) туры тәмамлык, туры тәмамлык, туры тәмамлык;

в) туры тәмамлык, туры тәмамлык, ия.

13. Җөмләнең төре дөрес күрсәтелгән рәтне билгеләгез. ***(2 балл)***

*Йөрәк тибүдән туктап тора алмый бит!* (Ә. Еники)

а) хикәя, тойгылы, раслау;

ә) хикәя, тойгылы, инкяр;

б) боерык, тойгылы, инкяр;

в) боерык, тойгылы, раслау.

14. Кушма җөмләне билгеләгез. ***(2 балл)***

а) Һәркем үзенең бәхете турында кайгыртырга тиеш. (Р.Вәлиев)

ә) Ул – чәчәк исләреннән оеп яткан җәйге бер болын. (Ф.Бәйрәмова)

б) Көзгә авышса да, бүген кич җылы, хәтта якты, нурлы. (Г.Гыйльманов)

в) Без бит синең белән бер-беребезгә

Каш астында ике күз төсле. (Ш.Җиһангирова)

15. Җөмләнең төре дөрес күрсәтелгән рәтне билгеләгез. ***(2 балл)***

*Син адаштың, ләкин син яхшы идең.* (Һ. Такташ)

а) тиңдәш хәбәрле гади җөмлә;

ә) иярченле кушма җөмлә;

б) теркәгечле тезмә кушма җөмлә;

в) теркәгечсез тезмә кушма җөмлә.

**II. Башыгызны эшләтегез.**

Сүзләргә тартык авазларны белдерә торган хәрефләрне өстәп, мәкальне языгыз. (Ике нокта урынына бер хәреф туры килә!) ***(4 балл)***

..А..Ы.. ..Ө..Е ..А.. Я..А.

**III. Теоретик бирем.**

Тезмә кушма җөмлә турында белгәннәрегезне языгыз. Фикерләрегезне мисаллар ярдәмендә дәлилләгез. ***(10 балл)***

**IV. Гамәли һәм иҗади бирем.**

*Иртәгә үкенерлек эшне бүген эшләмә* (Мәкаль)

1. *Эшне* сүзенә фонетик анализ ясагыз. ***(5 балл)***

2. *Үкенерлек* сүзенең мәгънәле кисәкләрен билгеләгез. ***(4 балл)***

3. *Бүген*, *эшләмә* сүзләренә морфологик анализ ясагыз. ***(4 балл)***

4. Җөмлә кисәкләренең асларына сызыгыз, төрләрен билгеләгез, җөмләгә билгеләмә языгыз. ***(6 балл)***

5. Әлеге тема белән бәйле фикерләрегезне 12-15 җөмләдән торган бәйләнешле текст итеп языгыз. ***(7 балл)***