**Татар телендә урта гомуми белем бирү мәктәбенең**

**11 нче сыйныфында укучы татар балалары өчен**

**татар теленнән үткәрелә торган район олимпиадасы биремнәре**

**(2016/2017 нче уку елы)**

**максималь балл - 74**

**үткәрү вакыты- 180 минут**

**I. Тестлардан берәр дөрес җавапны билгеләгез.**

1. ***Борылыш*** сүзенең үзенчәлеге дөрес күрсәтелгән рәтне билгеләгез. ***(2 балл)***

а) аваз саны белән хәреф саны туры килми, ә әйтелеш белән язылыш туры килә;

б) аваз саны белән хәреф саны туры килә, ләкин әйтелеш белән язылыш туры килми;

в) аваз белән хәреф саны да, әйтелеш белән язылыш та туры килә;

г) аваз белән хәреф саны да, әйтелеш белән язылыш та туры килми.

2. Яңгыраулыкта охшашлану булмаган сүзне билгеләгез. ***(2 балл)***

а) өстәлдә;

ә) салкынның;

б) дәфтәрдән;

в) өйдәге.

3. *“Күршеләргә туй килсә, син дә капкаң ачып куй”* мәкалендә ничә сүзгә басым куелмый? ***(2 балл)***

а) 1;

ә) 2;

б) 3;

в) 4.

4. Кайсы төркемдә һөнәрчелек сүзләре тупланган? ***(2 балл)***

а) ара, сигез, балык, күк, таш, ат, елан, җил;

ә) ягмур, сач, угыл, избач, әчмуха, айбалта, аршин, хан;

б) миокардит, вирус, пенальти, суперлига, тенор, аксиома;

в) телик, ящик, общага, пед, фирма, койрык, физра.

5. Бирелгән сүзләрнең татар теленә кайсы телдән кергәнлеге дөрес күрсәтелгән рәтне билгеләгез. ***(2 балл)***

***Арыш, сука, салам, уҗым, әвен, эскерт, кәбестә, бүрәнә, мич, мичкә.***

а) гарәп теленнән;

ә) гарәп һәм фарсы телләреннән;

б) фарсы теленнән;

в) рус теленнән.

6. Ясалма сүзләрдән генә торган рәтне билгеләгез. ***(2 балл)***

а) күрше–күлән, айлык, язу, таяныч, ачыш, кул, төзелеш;

ә) кул арбасы, мал–туар, үсеш, төрләндергеч, КФУ, үги ана яфрагы, җилгәрү;

б) татар, тор, уян, кич, иртә, китап, чәчәк, өстәл;

в) кышлык, акча, минемчә, таза–сау, сәлам, күрше, дәфтәр, рус.

7. ***Камышлыкта*** сүзенең мәгънәле кисәкләргә дөрес таркатылган рәтне билгеләгез. ***(2 балл)***

а) камыш-лык-та;

ә) ка-мыш-лык-а;

б) кам-ыш-лык-та;

в) камышлык-та.

8. ***Тарихи*** сүзенең кайсы сүз төркеменә караганлыгы дөрес күрсәтелгән рәтне билгеләгез. ***(2 балл)***

а) нисби сыйфат;

б) охшату-чагыштыру рәвеше;

в) күләм-чама рәвеше;

г) асыл сыйфат.

9. Абстракт исемнәрдән генә торган рәтне билгеләгез. ***(2 балл)***

а) дошман, җил, сүз, география, тарих, урман, төш, төс, урын, ризык;

ә) белү, аңлау, хыяллану, уйлау, фикерләү, җиңү, дуслашу, үстерү;

б) белем, хыял, шик, акыл, батырлык, көч, аң, уй, фикер, бәхет;

в) тау, ай, ял, күл, балачак, вакыт, кыш, кием, үтенеч, дустым, җыр.

10. Хәл фигыль формаларындагы сүзләрдән генә торган рәтне билгеләгез. ***(2 балл)***

а) укыган, бара-бара, уйнагач, уйлап, сөйли, белер, яшәртеп торучы, армый;

ә) кайтканчы, киткәч, аңлатып, җырламыйча, җырлый-җырлый, эшләтмичә;

б) елмаясы, көлгәндә, язасы, тууга, оештырган, тәмамлар, укыта торган, башлап җибәрүгә.

в) көйләсен, исәнләшсеннәр, онытмыйк, аңлашылсын, дуслашыйк, хөрмәтләсен.

11. Максат хәле кулланылган җөмләне билгеләгез. ***(2 балл)***

а) Бүреген артка чөя төшеп, маңгаена бәреп чыкан тирне сөртеп алды Нургаяз. (Р.М.)

б) Аларны урманга нарат күркәсе җыярга алып кергәлиләр иде. (М.М.)

в) Әллә кече яшьтән апасы тирәсендә кайнашканга, кыз кыю булып үсте. (С.С.)

г) Яшь булуына карамастан, ул эшләрнең үзәгендә әлеге дә баягы Миңсылу бөтерелер иде. (М.Х.)

12. Җөмләнең төре дөрес күрсәтелгән рәтне билгеләгез. ***(2 балл)***

*Әминә Бикчәнтәева гомерен һәм иҗади сәләтен балаларга багышлый: алар өчен матур-матур шигырьләр, хикәяләр, әкиятләр һәм повестьлар иҗат итә.*(Ф.Хөсни)

а) гади җөмлә;

ә) иярченле кушма җөмлә;

б) тезмә кушма җөмлә;

в) катлаулы җөмлә.

13. Иярчен аергыч җөмләсе булган кушма җөмләне билгеләгез. ***(2 балл)***

а) Кигән кием ничек туза, яшь гомер шулай уза. (Мәкаль)

ә) Кайчан әйтсәң, шул вакытка килермен.

б) Бәхетле шул баладыр, кайсы дәресенә күңел бирсә. (Г.Тукай)

в) Кояш шулкадәр мул, еракта әллә ничә офык ясалган. (Ә.Еники)

14. Кушма җөмләнең төре дөрес күрсәтелгән рәтне билгеләгез. ***(2 балл)***

*Бәхет-шатлык ташып торса,*

*Дөньялар булса көләч,*

*Күңелең нечкәргән чакта,*

*Аналар белән сөйләш!* (Г.Гыйльманов)

а) бер-бер артлы иярүле күп иярченле катлаулы кушма җөмлә;

ә) тиңдәш иярүле күп иярченле катлаулы кушма җөмлә;

б) тиңдәш түгел иярүле күп иярченле катлаулы кушма җөмлә;

в) берничә төр иярүле күп иярченле катлаулы кушма җөмлә.

15. Сөйләм теленә хас сүзләр кулланылган җөмләне билгеләгез. ***(2 балл)***

а) Мәче баласы үзенең шуклыгы белән бөтен кешене шаккаттырды.

ә) Кара аны, малай актыгы, көтүне таратмыйча алып кайта бел.

б) Дөньяда татар әдәбиятын таныту өчен әсәрләрне төрле телләргә тәрҗемә итәргә кирәк.

в) Мәгънә төсмерләре белән охшаш сүзләрне синонимнар дип атыйлар.

**II. Башыгызны эшләтегез.**

Сүзләргә тартык авазларны белдерә торган хәрефләрне өстәп, мәкальне языгыз. (Ике нокта урынына бер хәреф туры килә!) ***(8 балл)***

**..А....А ..Е..Ә.. ..Ә....Ү....Е.. ..Ө....Ә..Е ..Е.. ..Ә, ..А..Ы....А..Ы ..А....А.**

**III. Теоретик бирем.**

Урын һәм вакыт хәлләре турында белгәннәрегезне языгыз. Аларның кайсы сүз төркемнәре белән белдерелә алуларын мисаллар ярдәмендә дәлилләгез. ***(10 балл)***

**IV. Гамәли һәм иҗади бирем.**

*Һәр кеше бәхетле булса, бар халык бәхетле була, дөнья түгәрәк була.* (Р.Вәлиев)

1. *Дөнья* сүзенә фонетик анализ ясагыз. ***(5 балл)***

2. *Бәхетле* сүзенең мәгънәле кисәкләрен билгеләгез. ***(3балл)***

3. *Бар*, *түгәрәк* сүзләренә морфологик анализ ясагыз. ***(4 балл)***

4. Җөмләнең баш кисәкләрен һәм компонент чикләрен билгеләгез, схемасын сызыгыз, җөмләгә билгеләмә бирегез. Тыныш билгеләренең куелышын кагыйдәләргә таянып аңлатыгыз. ***(7 балл)***

5. Әлеге тема белән бәйле фикерләрегезне 12-15 җөмләдән торган бәйләнешле текст итеп языгыз. ***(7 балл)***